Ehdotus: neuvoston asetus muilla kuin asetuksessa (EY) N:o 1493/1999 säädetyillä viininvalmistusmenetelmillä mahdollisesti käsiteltyjen tiettyjen tuontiviinien sellaisenaan nautittavaksi tarjoamisen ja toimittamisen sallimisesta (komission esittämä)

PERUSTELUT

Yhteisön ulkopuolisista maista peräisin olevia viinejä, joihin on sovellettu muita kuin yhteisön lainsäädännössä hyväksyttyjä viininvalmistusmenetelmiä, ei voida ilman neuvoston vahvistamaa nimenomaista poikkeusta tarjota sellaisenaan nautittavaksi yhteisössä. Poikkeusmenettelystä säädetään viinin yhteisestä markkinajärjestelystä annetun asetuksen (EY) N:o 1493/1999 45 artiklan 2 kohdassa. Sellaisilla enologisilla käytännöillä, joista ei ole säädetty asetuksessa (ETY) N:o 337/79, mahdollisesti käsiteltyjen tiettyjen tuontiviinien tarjoamisen ja toimittamisen sallimisesta nautittavaksi annetun neuvoston asetuksen (ETY) N:o 1873/84 mukaisesti kyseinen poikkeus on nykyisin voimassa sellaisten Yhdysvalloista peräisin olevien viinien osalta, joihin on sovellettu tiettyjä Yhdysvalloissa hyväksyttyjä mutta yhteisössä kiellettyjä viininvalmistusmenettelyjä. Tämä lupa on tiettyjen viininvalmistusmenettelyjen osalta voimassa ainoastaan 31 päivään joulukuuta 2003. Viimeksi mainittu asetus on kuitenkin monien muiden asetusten tavoin kumottu 1 päivänä elokuuta 2000 voimaan tulleen asetuksen (EY) N:o 1493/1999 81 artiklalla. Komission asetuksessa (EY) N:o 1608/2000, jolla vahvistetaan siirtymäkauden toimenpiteet kunnes asetuksen (EY) N:o 1493/1999 mukaiset lopulliset toimenpiteet otetaan käyttöön, sallitaan asetuksessa (ETY) N:o 1873/84 vahvistettujen tiettyjen säännösten väliaikainen soveltaminen siihen asti, kun tämä asetus hyväksytään, tai korkeintaan 31 päivään joulukuuta 2003 asti.

Osapuolten viininvalmistusmenetelmistä neuvotellaan parhaillaan yhteisön, jota komissio edustaa, ja Amerikan yhdysvaltojen välillä viinikauppaa koskevan sopimuksen tekemiseksi. Maatalousneuvosto otti 23 päivänä lokakuuta 2000 järjestetyssä kokouksessaan huomioon neuvottelujen edistymistä käsittelevän komission kertomuksen, josta säädetään asetuksessa, ja vahvisti tahtonsa edistää neuvotteluja. Neuvottelujen etenemisen helpottamiseksi vaikuttaa aiheelliselta säilyttää nykyinen tilanne ja erityisesti säätää, että asetuksen (ETY) N:o 1873/84 liitteessä tarkoitetut Yhdysvaltojen viininvalmistusmenettelyt ovat edelleenkin väliaikaisesti sallittuja, kunnes mainittujen neuvottelujen tuloksena tehtävä sopimus tulee voimaan, tai korkeintaan 31 päivään joulukuuta 2003 asti, kuten neuvoston aiemmassa asetuksessa säädettiin. Neuvoston on näin ollen perustamissopimuksen 133 määrättyä menettelyä noudattaen päätettävä, että kyseinen poikkeus pysyy voimassa asetuksen (EY) N:o 1493/1999 säännösten mukaisesti.

Komissio ehdottaa, että asiaa koskeva nykyinen tilanne säilytetään ennallaan, kunnes yhteisön ja Yhdysvaltojen välillä viinikaupasta tehtävää sopimusta varten käytävät neuvottelut saadaan päätökseen, tai korkeintaan 31 päivään joulukuuta 2003 asti. Neuvostolle esitetyssä ehdotuksessa kumotun asetuksen (ETY) N:o 1873/84 1 artikla ja liite toistetaan ilman muutoksia.

Tällä ehdotuksella ei ole vaikutusta yhteisön talousarvioon.

Ehdotus:

NEUVOSTON ASETUS

muilla kuin asetuksessa (EY) N:o 1493/1999 säädetyillä viininvalmistusmenetelmillä mahdollisesti käsiteltyjen tiettyjen tuontiviinien sellaisenaan nautittavaksi tarjoamisen ja toimittamisen sallimisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999 [1] ja erityisesti sen 45 artiklan 2 kohdan,

[1] EYVL L 179, 14.7.1999, s. 1.

ottaa huomioon komission ehdotuksen,

sekä katsoo seuraavaa:

(1) Asetuksen (EY) N:o 1493/1999, jolla korvataan 1 päivästä elokuuta 2000 alkaen neuvoston asetus (ETY) N:o 822/87 [2], sellaisena kuin se on viimeksi muutettuna asetuksella (EY) N:o 1677/1999 [3], 45 artiklan 2 kohdassa säädetään, että 1 kohdassa tarkoitetut tuontituotteita koskevat poikkeukset tehdään perustamissopimuksen 133 artiklassa määrättyä menettelyä noudattaen.

[2] EYVL L 84, 27.3.1987, s. 1.

[3] EYVL L 199, 30.7.1999, s. 8.

(2) Asetuksen (EY) N:o 1493/1999 68 artiklan 1 kohdassa säädetään, että sen 1 artiklan 2 kohdan a ja b alakohdassa tarkoitettuja tuotteita saa tuoda ainoastaan, jos niiden mukana seuraa todistus siitä, että kyseiset tuotteet vastaavat tuotantoa, kaupan pitämistä ja tarvittaessa sellaisenaan nautittavaksi toimittamista koskevia säännöksiä niissä kolmansissa maissa, joista ne ovat peräisin.

(3) Sellaisilla enologisilla käytännöillä, joista ei ole säädetty asetuksessa (ETY) N:o 337/79, mahdollisesti käsiteltyjen tiettyjen tuontiviinien tarjoamisen ja toimittamisen sallimisesta nautittavaksi 28 päivänä kesäkuuta 1984 annetussa neuvoston asetuksessa (ETY) N:o 1873/84 [4], sellaisena kuin se on viimeksi muutettuna asetuksella (EY) N:o 2839/98 [5], säädetään poikkeuksesta, jolla sallitaan sellaisilla viininvalmistusmenetelmillä käsiteltyjen yhdysvaltalaisten viinien tuonti yhteisöön, joista ei säädetä yhteisön säännöksissä. Tämä lupa on tiettyjen viininvalmistusmenettelyjen osalta voimassa ainoastaan 31 päivään joulukuuta 2003.

[4] EYVL L 176, 3.7.1984, s. 6.

[5] EYVL L 354, 30.12.1998, s. 12.

(4) Asetuksen (EY) N:o 1493/1999 81 artiklalla kumottiin 1 päivästä elokuuta 2000 alkaen joukko neuvoston asetuksia, mukaan luettuna asetus (ETY) N:o 1873/84. Siirtymäkauden toimenpiteistä kunnes viinin yhteisestä markkinajärjestelystä annetun asetuksen (EY) N:o 1493/1999 mukaiset lopulliset toimenpiteet otetaan käyttöön 24 päivänä heinäkuuta 2000 annetussa asetuksessa (EY) N:o 1608/2000 [6], sellaisena kuin se on viimeksi muutettuna ... 2001 annetulla asetuksella (EY) N:o ... [7], säädetään, että tiettyjä asetuksen (ETY) N:o 1873/84 säännöksiä sovelletaan edelleen, kunnes neuvosto hyväksyy tämän asetuksen, ja korkeintaan 31 päivään joulukuuta 2003.

[6] EYVL L 185, 25.7.2000, s. 24.

[7] EYVL L ...., ....2001.

(5) Osapuolten viininvalmistusmenetelmistä neuvotellaan parhaillaan yhteisön, jota komissio edustaa, ja Amerikan yhdysvaltojen välillä viinikauppaa koskevan sopimuksen tekemiseksi. Näissä neuvotteluissa käsitellään erityisesti molempien osapuolten viininvalmistusmenetelmiä. Maatalousneuvosto otti 23 päivänä lokakuuta 2000 järjestetyssä kokouksessaan huomioon neuvottelujen edistymistä käsittelevän komission kertomuksen, josta säädetään asetuksen (ETY) N:o 1873/84 1 artiklan 1 kohdan toisessa alakohdassa, ja vahvisti tahtonsa edistää neuvotteluja määrittelemällä niitä varten toimintasuosituksia.

(6) Neuvottelujen etenemisen helpottamiseksi vaikuttaa aiheelliselta jatkaa asetuksessa (ETY) N:o 1873/84 vahvistettujen säännösten soveltamista ja sallia väliaikaisesti asetuksen (ETY) N:o 1873/84 liitteessä olevan 1 kohdan b alakohdassa tarkoitetut Yhdysvaltojen viininvalmistusmenetelmät, kunnes mainittujen neuvottelujen tuloksena tehtävä sopimus tulee voimaan, tai korkeintaan 31 päivään joulukuuta 2003 asti, kuten neuvoston asetuksessa (EY) N:o 2839/98 säädetään.

(7) Lainsäädännön ja viininvalmistusmenetelmien kehittäminen edellyttää liitteen teknistä päivitystä, jotta se vastaisi alalla nykyisin voimassa olevia asetuksia,

ON ANTANUT TÄMÄN ASETUKSEN:

1 artikla

1. Asetuksen (EY) N:o 1493/1999 45 artiklan 1 kohdasta poiketen yhteisöön voidaan tarjota tai toimittaa sellaisenaan nautittavaksi Yhdysvalloissa korjatuista ja viiniytetyistä rypäleistä valmistettuja, CN-koodeihin 2204 10, 2204 21, 2204 29 ja 2204 30 10 kuuluvia tuotteita, joihin on valmistuksen tai varastoinnin yhteydessä voitu Amerikan yhdysvaltojen lainsäädännön mukaisesti soveltaa yhtä tai useampaa tämän asetuksen liitteessä olevan 1 kohdan a ja b alakohdassa tarkoitettua viininvalmistusmenetelmää.

Tämä lupa on kuitenkin liitteessä olevan 1 kohdan b alakohdassa tarkoitettujen viininvalmistusmenetelmien soveltamisen osalta voimassa ainoastaan siihen asti, kun Amerikan yhdysvaltojen kanssa käytävien neuvottelujen tuloksena tehtävä viinikauppaa koskeva sopimus tulee voimaan, tai korkeintaan 31 päivään joulukuuta 2003.

2. Jäsenvaltiot eivät voi kieltää Amerikan yhdysvaltojen alueella kerätyistä ja viiniytetyistä rypäleistä kyseisessä maassa voimassa olevien säännösten mukaisesti valmistettujen viinien tarjontaa ja toimittamista sellaisenaan nautittavaksi sillä perusteella, että on saatettu soveltaa yhtä tai useampaa liitteessä olevan 2 kohdan a ja b alakohdassa tarkoitettua viininvalmistusmenetelmää.

3. Amerikan yhdysvaltojen alueella kerätyistä ja viiniytetyistä rypäleistä valmistettuja viinejä, joihin on lisätty sokeria vesiliuoksena, ei voida tarjota ja toimittaa sellaisenaan nautittavaksi yhteisössä.

2 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE

1. Sallitut viininvalmistusmenetelmät

a) ei aikarajoituksia:

- Aspergillus niger -sienestä saatu katalaasi,

- Aspergillus niger -sienestä saatu glukoosioksydaasi,

- ferrosulfaatti,

- soijajauho.

b) korkeintaan 31 päivään joulukuuta 2003 asti:

- dimetyylipolysiloksaani,

- polyoksyetyleeni(4)monostearaatti

- sorbitaanimonostearaatti,

- fumaarihappo,

- ioninvaihtohartsit,

- maitohappo,

- omenahappo.

2. Yhteisössä hyväksyttyjä viininvalmistusmenetelmiä vastaavat tai niihin verrattavissa olevat menetelmät

a) vastaavat viininvalmistusmenetelmät:

- akaasia (arabikumihappo),

- aktiivihiili,

- eläinalbumiini (mukaan luettuna muna-albumiini jauheena tai liuoksena),

- kaksiemäksinen ammoniumfosfaatti,

- askorbiinihappo,

- bentoniitti (Wyoming),

- suspendoitu bentoniittijauhe,

- hiilidioksidi,

- kaseiini,

- sitruunahappo,

- paineilma (ilmastus),

- kuparisulfaatti,

- piimaa,

- Aspergillus niger -sienestä saadut pektolyyttiset entsyymit,

- ravinnoksi kelpaava gelatiini,

- nestemäinen gelatiini,

- kalaliima,

- typpi,

- kaliumbitartraatti,

- kaliumkaseinaatti,

- kaliumdisulfiitti,

- kaliumsorbaatti,

- silikonidioksidi (geeli tai 30-prosenttinen kolloidinen liuos),

- sorbiinihappo,

- tanniini,

- viinihappo,

- kalsiumkarbonaatti, joka saattaa sisältää pieniä määriä L (+) viinihapon ja L (-) omenahapon kaksoiskalsiumsuolaa,

- kalsiumsulfaatti väkevien viinien valmistamiseksi,

- polyvinyylipolypyrrolidoni (PVPP),

- happi.

b) verrattavissa olevat viininvalmistusmenetelmät:

- agar agar,

- ammoniumbikarbonaatti,

- yksiemäksinen ammoniumfosfaatti,

- luonnonkorkkirakeet,

- maitojauhe,

- polttamattomat ja käsittelemättömät tammen purut ja lastut,

- kaliumkarbonaatti,

- karrageenit,

- Aspergillus niger-sienestä saatu sellulaasi,

- selluloosa,

- itsestään hajonneet hiivat,

- yhdisteet, jotka saadaan kaliumferrosyanidin ja vesiliuoksena olevan ferrosulfaatin seoksesta, mahdollisesti yhdistettyinä kuparisulfaattiin ja aktiivihiileen.

>TAULUKON PAIKKA>